Pääministeri Juha Sipilän (kesk) poliittinen erityisavustaja Riina Nevamäki, 40, sai kesäkuussa yli kymmenen prosentin palkankorotuksen.

Pääministeri Juha Sipilän (kesk) lähin avustaja Riina Nevamäki sai syyskuussa yli 700 euron palkankorotuksen.

Sipilän erityisavustajana ja keskustan puoluejohdon neuvonantajana toimivan Nevamäen kuukausipalkka on 7 530 euroa, mikä ylittää korkeimman A 30 -palkkausluokan maksimin (6 824,50 e/kk) yli kymmenellä prosentilla. Ministerien erityisavustajien palkkauksesta sovittiin hallituskauden alussa kesäkuussa.

Kataisen ja Stubbin hallitusten ministeriryhmän avustajille maksettiin A 30:n mukaan.

Samassa yhteydessä myös perussuomalaisten ministeriryhmän avustajan Juha Halttusen, 37, sekä kokoomuksen ministeriryhmän avustajan Joonas Turusen, 30, palkkoja korotettiin. Molempien kuukausipalkaksi määritettiin 7 329,20 euroa. Halttusen ja Turusen saama korotus on yli seitsemän prosenttia.

Valtioneuvoston kanslian mukaan Nevamäen, Halttusen ja Turusen palkat määritettiin aikaisempia ministeriryhmän avustajia korkeammalle tasolle, koska nykyisen hallituksen ministereitä avustavien valtiosihteerien määrän vähentäminen lisäsi Nevamäen, Halttusen ja Turusen tehtävien vaativuutta ja työtaakkaa.

Valtioneuvoston kanslian mukaan Nevamäelle maksetaan 200 euroa enemmän, koska on pääministerin avustajan tehtävä on katsottu vaativammaksi.

Sipilä siunasi

Palkankorotuksista päätti valtioneuvoston kanslian alivaltiosihteeri Timo Lankinen. Korotusten taustalla on kuitenkin Sipilän allekirjoittama ohjeistus.

Ohjeistuksen mukaan ministerien erityisavustajien palkkausmäärät ja -perusteet määräytyvät euromääräisten palkkausluokkien (A 25 – A 30) mukaan.

– Hallitusryhmän avustajan palkkaus voidaan määritellä muutoin euromääräisenä, Sipilän 10. syyskuuta allekirjoittamassa ohjeistuksessa todetaan.

Valtioneuvoston kanslian mukaan palkkausluokat (A 29 ja A 30) rinnastetaan useimmiten niin sanottuihin päällikkövirkoihin.

Korkeimmat palkkausluokat edellyttävät ylemmän korkeakoulututkinnon lisäksi yli 12 vuoden työkokemusta (A 30) tai noin 8-12 vuoden työkokemusta (A 29).

– Erityisavustajan henkilökohtaista palkkausta harkittaessa otetaan huomioon henkilön koulutus, työkokemus sekä sellainen poliittinen ja yhteiskunnallinen toiminta, tai muut erityiset ansiot, joiden voidaan katsoa edistävän ko. tehtävän hoitamista. Myös tehtävässä suoriutuminen voi vaikuttaa palkan tasoon.

Ohjeistuksen mukaan työkokemus lasketaan yleensä ensimmäisen suoritetun korkeakoulututkinnon jälkeiseltä ajalta.

Iltalehti uutisoi ministerien erityisavustajien palkoista 7. syyskuuta. Kattava selvitys aiheesta löytyy täältä.

Juttua muokattu 30.11. klo. 13.18. Korjattu, että erityisavustajien palkoista sovittiin jo kesäkuussa.